b'\n_START_ARTICLE_\nLiikevaihdon kasvuprosentti\n_START_PARAGRAPH_\nLiikevaihdon kasvuprosentti kuvaa yrityksen varsinaiseen toimintaan liittyv\xc3\xa4n myynnin kasvua edellisen tilikauden aikana. Liikevaihdon kasvu kuvaa yrityksen liiketoiminnan laajentumista usein paremmin kuin nettotuloksen kasvu, koska nettotulokseen vaikuttavat liikevaihdon lis\xc3\xa4ksi yrityksen kustannusten muutos sek\xc3\xa4 kirjanpidolliset er\xc3\xa4t, jotka eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 liity yrityksen varsinaiseen toimintaan._NEWLINE_Liikevaihto on yrityksen tilinp\xc3\xa4\xc3\xa4t\xc3\xb6ksen tuloslaskelmassa ilmoitettava luku, joka kertoo yrityksen varsinaisen toiminnan myyntitulot. Se kuvaa siis yrityksen myynnin m\xc3\xa4\xc3\xa4r\xc3\xa4\xc3\xa4. Siihen ei lasketa mukaan tuottoja, jotka eiv\xc3\xa4t kuulu yrityksen varsinaiseen liiketoimintaan. T\xc3\xa4llaisia voivat olla esimerkiksi yrityksen omaisuuden myynnist\xc3\xa4 saamat satunnaiset tuotot tai yrityksen arvopaperisijoituksista saamat tuotot, jos ne eiv\xc3\xa4t liity yrityksen varsinaiseen toimintaan. _NEWLINE_P\xc3\xb6rssiyhti\xc3\xb6t usein ostavat pienempi\xc3\xa4 yrityksi\xc3\xa4 osakseen, tai myyv\xc3\xa4t osia pois. N\xc3\xa4m\xc3\xa4 yrityskaupat voivat muuttaa kerralla yrityksen liikevaihtoa merkitt\xc3\xa4v\xc3\xa4sti. N\xc3\xa4in liikevaihdon muutos ei aina kuvaa hyvin tilikauden aikana olemassa olevilla resursseilla aikaan saatua myynnin kasvua._NEWLINE_Fuusioiden tai suurten yritysostojen j\xc3\xa4lkeen julkistetaan yleens\xc3\xa4 niin sanottu Pro Forma -tilinp\xc3\xa4\xc3\xa4t\xc3\xb6s, joka kertoo milt\xc3\xa4 tilinp\xc3\xa4\xc3\xa4t\xc3\xb6stiedot n\xc3\xa4ytt\xc3\xa4isiv\xc3\xa4t, jos j\xc3\xa4rjestelyn osapuolet olisivat toimineet yhdess\xc3\xa4 koko tilikauden. Pro Forma liikevaihdon kasvu kertoo t\xc3\xa4ll\xc3\xb6in paljonko myynti on kasvanut kauden alussa olemassa olevilla resursseilla.'